CHOW พุ่งต่อ 7% หลังคว้างานโซลาร์รูฟ 2.31MW หนุนผลงานโต
CHOW พุ่งต่อ 8% หลังคว้างานโซลาร์รูฟ 2.31MW หนุนผลงานโต ล่าสุดอยู่ที่ 4.42 บาท บวก 0.30 บาท หรือ 7.28 % มูลค่าซื้อขาย 10.11 ล้านบาท
CHOW พุ่งต่อ 8% หลังคว้างานโซลาร์รูฟ 2.31MW หนุนผลงานโต ล่าสุดอยู่ที่ 4.42 บาท บวก 0.30 บาท หรือ 7.28 % มูลค่าซื้อขาย 10.11 ล้านบาท
27 ม.ค. 2564

ผู้สื่อข่าวรายงานว่า ราคาหุ้น บริษัท เชาว์ สตีล อินดัสทรี้ จำกัด (มหาชน) หรือ CHOW ล่าสุด ณ เวลา 15.10 น. อยู่ที่ 4.42 บาท บวก 0.30 บาท หรือ 7.28 % สูงสุดที่ 4.54 บาท ต่ำสุดที่ 4.14 บาท ด้วยมูลค่าซื้อขาย 10.11 ล้านบาท

ทั้งนี้ ราคาหุ้น CHOW ปรับตัวขึ้นต่อเนื่อง หลังเซ็นสัญญางาน Solar Rooftop ขนาด 2.31 MW โดย นายธนชาต เผ่าพงษ์ไพบูลย์ ประธานเจ้าหน้าที่ฝ่ายปฏิบัติการ บริษัท เชาว์ เอนเนอร์ยี่ จำกัด มหาชน ผู้ประกอบธุรกิจพลังงานทดแทนในเครือ CHOWเปิดเผยว่า บริษัทลงนามในสัญญารับเหมาก่อสร้างติดตั้งระบบผลิตพลังงานแสงอาทิตย์บนหลังคา (Solar Rooftop)  ให้กับโรงงานขนาดใหญ่เพิ่มอีก 1 โครงการ ขนาดกว่า 2.31 เมกกะวัตต์
โครงการดังกล่าวจะเริ่มก่อสร้างได้ภายในไตรมาสแรกของปี 64  และคาดว่าจะแล้วเสร็จและรับรู้รายได้ภายในไตรมาส 3/64 ซึ่งโครงการนี้จะสามารถผลิตพลังงานไฟฟ้าสะอาดได้กว่า 3,349  เมกกะวัตต์ชั่วโมงต่อปี เทียบเท่ากับการลดปริมาณก๊าซคาร์บอนไดออกไซด์ได้กว่า 2,300 ตันต่อปีหรือเท่ากับการปลูกต้นไม้กว่า 39,000 ต้น ซึ่งที่ผ่านมามีผู้ประกอบการรายใหญ่หันมาสนใจใช้พลังงานสะอาดทดแทนพลังงานจากเชื้อเพลิงเพิ่มขึ้นอย่างต่อเนื่อง จึงมั่นใจว่าจะช่วยสนับสนุนให้โครงการภายในประเทศไทยเติบโตตามเป้าหมายที่วางไว้
“ธุรกิจรับเหมาก่อสร้างติดตั้งระบบผลิตพลังงานแสงอาทิตย์บนหลังคาของ CHOW ถือว่าไปได้ดี  เห็นได้จากภาคเอกชนรายใหญ่หลายราย ให้ความสนใจใช้บริการของเรา เนื่องจากไว้วางใจในประสบการณ์ที่ CHOW ทำงานมาแล้วทั้งในและต่างประเทศ มีทีมงานที่เชี่ยวชาญ ด้วยบริการที่ครบวงจร ทั้งยังมีผลงานที่ได้รับการยอมรับในตลาดมาแล้วเป็นอย่างดี  
ประกอบกับ ปัจจุบัน ผู้ประกอบการโรงงานขนาดต่างๆ ได้หันมาให้ความสำคัญกับการลดค่าใช้จ่ายด้านพลังงานมากขึ้น ตามการส่งเสริมและสนับสนุนของภาครัฐ  โดยเฉพาะพลังงานสะอาดประเภทพลังงานแสงอาทิตย์ ซึ่ง CHOW มีความพร้อมรองรับโอกาสทางธุรกิจเป็นอย่างดี ทั้งด้านบุคลากรผู้เชี่ยวชาญ  เครื่องมืออุปกรณ์ ตลอดจนพันธมิตรที่มีศักยภาพในการพัฒนาธุรกิจร่วมกัน ซึ่งหลังจากนี้จะเห็นการเติบโตของธุรกิจอย่างต่อเนื่อง”นายธนชาต กล่าว